பிரதமர் அலுவலகம்
குஜராத் பஞ்சாயத்து மகா சம்மேளனத்தில் பிரதமர் ஆற்றிய உரையின் தமிழாக்கம்
குஜராத்தின் புகழ் பெற்ற முதல்வர் திரு.பூபேந்திர பாய் அவர்களே, பஞ்சாயத்து துறையின் அமைச்சர் திரு.பிரிஜேஷ், எனது சக நாடாளுமன்ற உறுப்பினர்கள் ஆர்.பாட்டீல் ஹஸ்முக் பாய், நஹ்ரி பாய் மற்றும் க்ரித் பாய், பஞ்சாயத்து பரிஷத் அமைப்பின் தலைவர் சகோதரி நயனா அவர்களே, ஜனநாயகத்தின் வேர்களை உறுதிப்படுத்தும் பஞ்சாயத்து ராஜ் அமைப்பின் உறுப்பினர்களே மற்றும் எனது சகோதர, சகோதரிகளே,
முதலில் உங்கள் அனைவருக்கும் எங்கள் வாழ்த்துகள்.. பஞ்சாயத்து முதல் நாடாளுமன்றம் வரை ஜனநாயகத்தின் ஒவ்வொரு பிரிவையும் சந்திக்கும் வாய்ப்பை எனக்கு வழங்கிய குஜராத் அரசுக்கு நான் நன்றி தெரிவித்து கொள்கிறேன். இது தேசத்தந்தையின்  நிலம்.. சர்தார் படேலின் நிலம்.. கிராமப்புறங்களின் வளர்ச்சி, தன்னிறைவு பெற்ற கிராமங்கள், திறமையான மற்றும் வலிமையான கிராமங்கள் குறித்தே தேசத்தந்தை அவர்கள் எப்போதும் பேசிக் கொண்டு வந்தார். சுதந்திர அமிர்த பெருவிழாவைக் கொண்டாடும் நேரத்தில், தேசத்தந்தை கண்ட கனவையும், சுதந்திர போராட்டத்தில் உயிர் தியாகம் செய்தவர்களுடைய கனவுகளை நனவாக்க வேண்டும். கிராமங்களின் வளர்ச்சியே மரியாதைக்குரிய தேசத்தந்தையின் கனவாக இருந்தது. மேலும் அவர், கிராமப்புறங்களில் ஜனநாயகத்தின் வலிமையை கண்டார். எனவே, ஜனநாயகத்தின் மீது நம்பிக்கை கொண்டவர்கள் அர்ப்பணிப்பு உணர்வுடன், அனைத்து கிராமிய அமைப்புகளையும் வலுப்படுத்துவது என்பது தற்போது இயல்பான கடமையாக மாறியுள்ளது. கிராமங்களின் தற்சார்பு கனவை நனவாக்குவதில் பஞ்சாயத்து ராஜ் அமைப்புகள் முக்கியப் பங்கு வகிக்கின்றன. மரியாதைக்குரிய தேசத்தந்தையின் கனவுகளை நனவாக்குவதில் குஜராத்தின் பஞ்சாயத்து ராஜ் அமைப்பும், பிற கிராமப்புற அமைப்புகளும் ஒரு உதாரணமாக இருக்கும் என்றும், உத்வேகம் அளிக்கும் என்றும் எனக்கு முழு நம்பிக்கை உள்ளது.
நீங்கள் எப்படி இருக்கிறீர்கள்..?
கிராமத்து சகோதர, சகோதரிகளுக்கு முதலில் எனது வாழ்த்துகளை தெரிவித்து கொள்கிறேன். உலகம் முழுவதும் இரண்டு ஆண்டுகளாக கொரோனா தாக்கத்தால் பீதியில் ஆழ்ந்தபோது, இந்தியாவின் கிராமங்களில் கொரோனாவின் தாக்கம் குறைந்துக் காணப்பட்டது. கொரோனா நோயின் தொடக்கத்திலிருந்தே, கிராமங்களில் செய்யப்பட்ட விழிப்புணர்வு பிரச்சாரங்கள், கடைப்பிடிக்கப்பட்ட கட்டுப்பாட்டு விதிகள், ஒழுங்குமுறை நடவடிக்கைகள் இதற்கு காரணமாக இருந்தன. குஜராத் மற்றும் நாட்டின் பிற கிராமங்களில் மேற்கொள்ளப்பட்ட கட்டுப்பாட்டு நடைமுறைகள், கொரோனாவை கட்டுப்படுத்தவும், மேலும் பரவாமல் தடுக்கவும் உதவியது. பெருந்தொற்று நேரத்திலும், இந்தியாவின் தானியக் களஞ்சியங்களை நிரப்புவதற்காக விவசயாத்தை தொடர்ந்து வந்த அனைத்து கிராமத் தலைவர்களுக்கும் நான் தலைவணங்குகிறேன்.
சகோதர, சகோதரிகளே..
மாநிலம் முழுவதுமுள்ள பஞ்சாயத்து நண்பர்களை சந்திக்கும் வாய்ப்பு எனக்கு கிடைத்தது. அவர்களில் பெரும்பாலானவர்கள் சகோதரிகளே. இது குஜராத் மாநிலத்தின் அதிர்ஷ்டம். குஜராத்தின் பஞ்சாயத்து அமைப்பில் ஆண்களை விட பெண்களுக்கு அதிக முக்கியத்துவம் அளிக்கப்படுகிறது என்பது நாட்டின் பலருக்கும் தெரியாது. குஜராத்தின் பல கிராமங்களிலும் ஒருமித்த கருத்துடன் பணிகள் நடைபெற்று வருவதால், கிராமங்களில் ஒற்றுமை உணர்வு அதிகரித்துள்ளது. இந்த நல்லிணக்கத்துக்கு ஒத்துழைத்த உங்கள் அனைவருக்கும் எனது வாழ்த்துகள்.
கொரோனா காலத்தில் அரசு தடுப்பூசி செலுத்தும் பணியை மேற்கொண்டது உங்கள் அனைவருக்கும் தெரியும். அனைத்து கிராமங்களிலும் விழிப்புணர்வும் ஏற்படுத்தப்பட்டது. உலகின் மற்ற நாடுகளுடன் ஒப்பிடும்போது, வேறெங்கும் இல்லாத அளவுக்கு தடுப்பூசி குறித்த விழிப்புணர்வு பிரச்சாரம் இங்கு செய்யப்பட்டது. மனிதர்களுக்கு தடுப்பூசி போடப்படுவது உங்களுக்கு தெரியும். ஆனால், நமது கிராமங்களில் உள்ள கால்நடைகளுக்கு வாய் மற்றும் கால்களில் பல்வேறு நோய்கள் ஏற்படுகின்றன. கால்நடைகளுக்கும் தடுப்பூசி செலுத்தும் பணிகள் நடந்து வருகின்றன. விலங்குகளுக்கு இலவச தடுப்பூசி போடுவதற்காக, இந்தியா சுதந்திரம் அடைந்ததில் இருந்து முதல்முறையாக 13 ஆயிரம் கோடி ரூபாய் ஒதுக்கப்பட்டுள்ளது. கிராமங்களில் உள்ள அனைத்து கால்நடைகளுக்கும் தடுப்பூசி போடுவதை உறுதி செய்யுமாறு நான் உங்களை கேட்டு கொள்கிறேன். இது கருணையுள்ளம் கொண்ட மனிதாபிமான செயலாக இருக்கும். இதை நீங்கள் உங்கள் கிராமங்களில் செய்வீர்களா..?
எல்இடி பல்புகள் அரசால் வழங்கப்படுவது குறித்த விழிப்புணர்வு உங்களுக்கு இருக்க வேண்டும். நான் பிரதமராக பதவியேற்ற போது, எல்இடி பல்புகளின் விலை ரூ.400 முதல் 500 வரை இருந்தது. நாங்கள் பெரிதும் முயற்சி செய்து எல்இடி பல்புகளின் உற்பத்தியை அதிகரித்தோம். இதன் காரணமாக, ஒரு எல்இடி பல்பு ரூ.40-லிருந்து ரூ.50 வரை தற்போது கிடைக்கிறது. ஒவ்வொரு வீட்டிலும் எல்இடி பல்புகளை பயன்படுத்துவதால், பஞ்சாயத்துகளின் தெருவிளக்குகளை எல்இடி பல்புகளாக மாற்றினால் மின் செலவு கணிசமாக குறையும். குறைந்த மின்சாரத்தை பயன்படுத்தினால் 200 ரூபாய் வரை சேமிக்க முடியும். ஆனால், அதிகம் பயன்படுத்தினால் ரூ.2,000 வரை சேமிக்கலாம். இது மிகவும் எளிமையான பணி. எல்லா சந்தைகளிலும் எல்இடி பல்புகள் கிடைக்கின்றன. கிராமப்புற ஏழை மக்கள் 200-500- 1000 என்று சேமித்தால், தங்கள் குழந்தைகளுக்கு பால் கிடைப்பதை உறுதி செய்ய முடியும். இதை நம்மால் செய்ய முடியாதா..!? மின்சாரத்தை சேமிக்க எல்இடி பல்புகள் பயன்படுத்துவது என்பது ஒரு சிறிய விஷயம். அனைத்து தெருவிளக்குகளிலும் எல்இடி பல்புகள் பயன்படுத்துவதையும், இதன் மூலம் மின்கட்டணம் சேமிக்கப்படுவதையும் ஊராட்சிகள் உறுதி செய்ய வேண்டும்.
ஜனநாயகத்தின் சக்தி, குஜராத்தின் அனைத்து கிராமங்களிலும் முழுமையாக மலரும் என்பதில் எனக்கு நம்பிக்கை உள்ளது.
நமது இந்த பஞ்சாயத்து ராஜ் அமைப்பின் தனித்துவமான சக்தியை பயன்படுத்திக் கொள்வோம். குஜராத் அரசையும், முதலமைச்சரையும் வாழ்த்துகிறேன். பஞ்சாயத்து ராஜ் மற்றும் ஜனநாயகத்தின் மீது அளவுகடந்த நம்பிக்கை வைத்துள்ள உங்கள் அனைவருக்கும் நான் நன்றி சொல்ல விரும்புகிறேன். உங்கள் அனைவருக்கும் நல்வாழ்த்துகளையும் தெரிவித்து கொள்கிறேன்.
பாரத் மாதா கீ ஜெய்..!!
பாரத் மாதா கீ ஜெய்..!!
பாரத் மாதா கீ ஜெய்..!!
நன்றி..!